După căderea regimului comunist în anul 1989, succesul comercial s-a aflat în decădere o perioadă, lansând o serie de compilații și muzicalul "Adio, femei", până în anul 1995, când piesa "Să mori de dragoste rănită" câștigă la Festivalul național de muzică ușoară de la Mamaia. După lansarea albumului "Să mori de dragoste rănită" a lansat mai multe compilații de hit-uri, precum și primul ei album de sărbători, "Colinde și cântece de Crăciun". În anul 1998 primește discul de platină din partea Electrecord. După o pauză muzicală revine în anul 2005 cu albumul "Lumea mea", care se bucură de vânzări mari, primind discul de aur. Cel mai recent album de studio al lui Similea este "De dragul tău" în colaborare cu Ovidiu Komornyik, lansat în anul 2008. Între anii 2007 și 2011 a lansat patru compilații de hituri prin casa de discuri Ovo Music - două albume cuprinzând înregistrări din perioada anilor 1970 și, două albume, înregistrări din perioada anilor 1980 - aceasta reprezentând prima apariție a unor cântece precum "Bunule, Pământule" și "Astă seară" pe un disc semnat Angela Similea. În ciuda numărului mare de compilații lansate de-a lungul anilor, un număr mare de piese continuă să nu fie lansate pe niciun album sau compilație oficială, precum "Dragoste, ciudată floare" și "Am început de luni să te iubesc".